Skryf nou in vir Afrikaanse romanwedstryd | Maroela Media
NB-Uitgewers wag vanaf 1 Januarie 2014 inskrywings in vir die Groot Afrikaanse Romanwedstryd 2015. Die wedstryd bied aan skrywers die geleentheid om by die land se grootste en suksesvolste uitgewery te publiseer!
Dit is boonop die omvangrykste romanwedstryd in die land met die grootste beloning vir skrywers. Prysgeld van altesaam R350 000 is op die spel en sluit 'n stewige debuutprys in:
Skrywers kan hulle manuskripte aan enige van NB-Uitgewers se fiksiedrukname voorlê: Tafelberg, Human & Rousseau, Queillerie of Kwela Boeke. NB-Uitgewers onderneem om die wenmanuskrip(te) te publiseer en het eerste opsie op alle manuskripte wat ingeskryf word. Met die debuutprys wil NB-Uitgewers aan nuwe Afrikaanse skrywers erkenning gee en hulle aanmoedig om met volgehoue dissipline, uitstekende navorsing en deursettingsvermoë 'n trefferroman te skep en af te rond.
"Skryf in! Dis 'n waagstuk en 'n bietjie angswekkend. Maar dit is ook opwindend, en 'n aansporing, en wie weet – mevrou Fortuin is jou dalk ewe goedgesind!" sê Ingrid Winterbach wie se roman Die aanspraak van lewende wesens (Human & Rousseau) in 2012 as die wenner van die Groot Afrikaanse Romanwedstryd aangewys is. Hierdie roman het ook in 2013 die Hertzogprys vir Afrikaanse Prosa en die M-Net Literêre Toekenning in die kategorie Afrikaans ontvang, en is boonop aangewys as die wenner van die W.A. Hofmeyr-prys vir die beste Afrikaanse literêre werk in alle genres en die Universiteit van Johannesburg-prys in die kategorie kreatiewe skryfwerk in Afrikaans.
Volgens Eloise Wessels, die uitvoerende hoofbestuurder van Media24 Boeke, gee hierdie wedstryd erkenning aan ontluikende én gevestigde skrywers. "Dit is ook 'n uitstekende platform vir die ondersteuning, ontwikkeling en moontlike publikasie van nuwe werk in Afrikaans," sê sy.
Ingrid Winterbach Foto: Andries Gouws (aan Maroela Media verskaf deur NB-Uitgewers)
Manuskripte vir die Groot Romanwedstryd 2015 word vanaf 1 Januarie 2014 aanvaar en die sluitingsdatum is 1 September 2014. Die wedstrydreëls en inskrywingsvorm kan hier afgelaai word. Skrywers kan ook NB-Uitgewers se webwerf besoek vir meer inligting oor die drukname.